CELEX: 32021D2184
Language: hr
Date: 2021-12-06 00:00:00
Title: Provedbena odluka Komisije (EU) 2021/2184 оd 6. prosinca 2021. o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba pet biocidnih proizvoda za dezinfekciju ruku u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021)8729) (Vjerodostojan je samo tekst na engleskom jeziku)

10.12.2021   
               
               
                  HR
               
               
                  Službeni list Europske unije
               
               
                  L 444/105
               
            
         PROVEDBENA ODLUKA KOMISIJE (EU) 2021/2184
         оd 6. prosinca 2021.
         o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba pet biocidnih proizvoda za dezinfekciju ruku u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021)8729)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak, u vezi s člankom 5. stavkom 4. Protokola o Irskoj/Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         budući da:
         
                     (1)
                  
                  
                     Ured Ujedinjene Kraljevine za zdravlje i sigurnost, koji djeluje u ime Ureda Sjeverne Irske za zdravlje i sigurnost, („nadležno tijelo Ujedinjene Kraljevine”) donijelo je 11. ožujka 2021. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe u Sjevernoj Irskoj proizvoda za dezinfekciju ruku „Cornells Wellness Instant Hand Sanitizer Gel”, „Cornells Wellness Sports Sanitizer Spray Power Up”, „Cornells Wellness Sports Sanitizer Spray Full Throttle” i „Cornells Wellness Instant Hand Sanitizer Spray” do 8. kolovoza 2021. („djelovanje od 11. ožujka 2021.”). Nadležno tijelo Ujedinjene Kraljevine donijelo je 15. ožujka 2021. sličnu odluku kojom se dopušta stavljanje na raspolaganje na tržištu i uporaba u Sjevernoj Irskoj proizvoda za dezinfekciju ruku „Leucillin Family Sanitiser” do 2. kolovoza 2021. („djelovanje od 15. ožujka 2021.”). U skladu s člankom 55. stavkom 1. drugim podstavkom te uredbe nadležno tijelo Ujedinjene Kraljevine obavijestilo je Komisiju i nadležna tijela ostalih država članica o djelovanju od 11. ožujka 2021. i djelovanju od 15. ožujka 2021. te razlozima za takva djelovanja.
                  
               
                     (2)
                  
                  
                     Prema informacijama koje je dostavilo nadležno tijelo djelovanje od 11. ožujka 2021. i djelovanje od 15. ožujka 2021. bila su potrebna kako bi se zaštitilo javno zdravlje. Svjetska zdravstvena organizacija (WHO) proglasila je 11. ožujka 2020. izbijanje bolesti uzrokovane koronavirusom (COVID-19) pandemijom. Vlada Ujedinjene Kraljevine proglasila je rizik za Ujedinjenu Kraljevinu „visokim” te su 23. ožujka 2020. na snagu stupile restriktivne mjere. WHO preporučuje uporabu sredstava za dezinfekciju ruku na bazi alkohola kao preventivnu mjeru protiv širenja bolesti COVID-19 te kao alternativu pranju ruku sapunom i vodom.
                  
               
                     (3)
                  
                  
                     „Cornells Wellness Instant Hand Sanitizer Gel”, „Cornells Wellness Sports Sanitizer Spray Power Up”, „Cornells Wellness Sports Sanitizer Spray Full Throttle” i „Cornells Wellness Instant Hand Sanitizer Spray” sadržavaju propan-2-ol kao aktivnu tvar. „Leucillin Family Sanitiser” sadržava aktivni klor oslobođen iz natrijeva hipoklorita kao aktivnu tvar. Propan-2-ol i aktivni klor odobreni su za uporabu u biocidnim proizvodima vrste 1 (biocidni proizvodi za osobnu higijenu ljudi) kako je definirano u Prilogu V. Uredbi (EU) br. 528/2012.
                  
               
                     (4)
                  
                  
                     Od pojave bolesti COVID-19 u Ujedinjenoj Kraljevini iznimno je velika potražnja za sredstvima za dezinfekciju ruku, što je dovelo do nezapamćenog manjka ponude takvih proizvoda. Prije djelovanja od 11. ožujka 2021. i djelovanja od 15. ožujka 2021. u Ujedinjenoj Kraljevini vrlo je malo sredstava za dezinfekciju ruku bilo odobreno u skladu s Uredbom (EU) br. 528/2012. Bolest COVID-19 ozbiljna je prijetnja javnom zdravlju u Ujedinjenoj Kraljevini i dodatna sredstva za dezinfekciju ruku ključna su za sprječavanje njezina širenja.
                  
               
                     (5)
                  
                  
                     Komisija je 2. kolovoza 2021. primila obrazloženi zahtjev nadležnog tijela Ujedinjene Kraljevine za produljenje djelovanja od 15. ožujka 2021. u ujedinjenoj Kraljevini u vezi sa Sjevernom Irskom u skladu s člankom 55. stavkom 1. trećim podstavkom Uredbe (EU) br. 528/2012. Komisija je 4. kolovoza 2021. zaprimila sličan obrazloženi zahtjev tog nadležnog tijela u vezi s produljenjem djelovanja od 11. ožujka 2021. Temelj za podnošenje tih zahtjeva jesu zabrinutost da bi pandemija bolesti COVID-19 mogla ugroziti javno zdravlje nakon datuma isteka privremenih odobrenja i činjenica da je dopuštanje stavljanja na raspolaganje na tržištu dodatnih sredstava za dezinfekciju ruku ključno za suzbijanje opasnosti koju predstavlja COVID-19.
                  
               
                     (6)
                  
                  
                     Prema navodima nadležnog tijela Ujedinjene Kraljevine potražnja u lancima opskrbe sredstvima za dezinfekciju ruku i dalje je visoka te je potrebno produljiti djelovanje u Ujedinjenoj Kraljevini u vezi sa Sjevernom Irskom.
                  
               
                     (7)
                  
                  
                     Društva kojima su odobrena odstupanja za sredstva za dezinfekciju ruku u skladu s člankom 55. stavkom 1. prvim podstavkom Uredbe (EU) br. 528/2012 nakon što je Svjetska zdravstvena organizacija proglasila pandemiju potaknuta su da što prije zatraže redovito odobrenje proizvoda. Međutim, nadležno tijelo Ujedinjene Kraljevine do danas nije zaprimilo nove zahtjeve za redovito odobrenje proizvoda.
                  
               
                     (8)
                  
                  
                     S obzirom na to da COVID-19 i dalje predstavlja opasnost za javno zdravlje, da se takva opasnost ne može na odgovarajući način ograničiti u Ujedinjenoj Kraljevini u odnosu na Sjevernu Irsku te da na tržištu nema dopuštenih dodatnih sredstava za dezinfekciju ruku, primjereno je nadležnom tijelu dopustiti da produlji djelovanje u Ujedinjenoj Kraljevini u vezi sa Sjevernom Irskom.
                  
               
                     (9)
                  
                  
                     Budući da je valjanost navedenog djelovanja istekla 2. kolovoza 2021., odnosno 8. kolovoza 2021., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ured Ujedinjene Kraljevine za zdravlje i sigurnost, koji djeluje u ime Ureda Sjeverne Irske za zdravlje i sigurnost, može produljiti do 10. veljače 2023. djelovanje kojim se dopušta stavljanje na raspolaganje na tržištu i uporaba biocidnih proizvoda „Cornells Wellness Instant Hand Sanitizer Gel”, „Cornells Wellness Sports Sanitizer Spray Power Up”, „Cornells Wellness Sports Sanitizer Spray Full Throttle” i „Cornells Wellness Instant Hand Sanitizer Spray” u Ujedinjenoj Kraljevini u vezi sa Sjevernom Irskom.
         
         
            Članak 2.
            Ured Ujedinjene Kraljevine za zdravlje i sigurnost, koji djeluje u ime Ureda Sjeverne Irske za zdravlje i sigurnost, može produljiti do 4. veljače 2023. djelovanje kojim se dopušta stavljanje na raspolaganje na tržištu i uporaba biocidnog proizvoda „Leucillin Family Sanitiser” u Ujedinjenoj Kraljevini u vezi sa Sjevernom Irskom.
         
         
            Članak 3.
            Ova je Odluka upućena Uredu Ujedinjene Kraljevine za zdravlje i sigurnost, koji djeluje u ime Ureda Sjeverne Irske za zdravlje i sigurnost.
            Članak 1. primjenjuje se od 9. kolovoza 2021.
            Članak 2. primjenjuje se od 3. kolovoza 2021.
         
         
            Sastavljeno u Bruxellesu 6. prosinca 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.